text: [{"text_idx": "#000003", "text": "Uumamni dachii tana dabalatee hawaa guutuu keessa jiru dandeettii fi guddina Rabbii tokkichaa ragaa nuuf baha. Nutis kanuma bu\u2019uura godhachuun barruulee amma dura isiniif dhiheessaa turre hedduu keessatti, namoota jireenya Rabbii irraa shakkii qabaniif, deebisaa quubsaa ragaan deeggarame akka tahuuf, worroota Rabbitti amananiif ammoo yaadachiisa fi tafakkur akka godhaniif isinii dhiheeysaa turuun keenya ni beekama. Hardhas in shaa ALLAH, ragaa dabalataa dhiheeysuuf yaalii goona."}, {"text_idx": "#000004", "text": "Naannawa handhuura lafaatti diyaametriin dachii tanaa kilomeetira 12,756 akka tahe saayintistoonni ni himu. Dachiin tun, sa\u2019aa takka keessatti Kilomeetira 110,000 deemti. Lafti tun baqqaana qilleensa garagaraa shaniin marfamtee jirti. Baqaanni qilleensaa kunis Haydroojiin, Naaytrojiin, Oksijiin fa\u2019a of keessaa qaba. Haaluma walfakkaatuun, dachiin tun saffisa jabaan ofirras naannofti."}, {"text_idx": "#000005", "text": "Karoorri kiyya waa\u2019ee guddina lafaa, ykna ammoo ajaa\u2019iba waa\u2019ee gaalaaksii isinitti himuudhaa miti. Lafa tana gaalaaksiiwwan birootiin yeroo walbira qabnee ilaallu, akka waan dhukkeen takka gaara Evarast gubbaa buuteetiin wal fakkaata. Fageenyaafi bal\u2019ina Gaalaakasii kanaa akkuma barruu amma duraa irratti ibsametti, lakkoofsaan osoo hin taane, bara ifaatiin shallagan. Lakkofsi bal\u2019ina gaalaaksii ibsuu danda\u2019u hin jiru. Ilmi namaa lakkofsa akkasiitiif maqaa hin moggaafne."}, {"text_idx": "#000007", "text": "Dhangala\u2019aa biroo wajjiin yoo walbira qabnu, bishaan maaliif wantoota addaa qabaachuu danda\u2019e? Lafti maaliif saffisa saniin, kallatti qajeela tokko irra haala saniin naannawuu dandeette? Aduun fageenya sirrii nuuf malu irra maaliif kaayamte? Hoo\u2019a hagas guddatus akkamitti qabaachuu dandeette? Baqqaanni qilleensaa hoo maaliif elemantoota garagaraa hamma murtaa\u2019aa ta\u2019e qabaachuu danda\u2019e?"}, {"text_idx": "#000008", "text": "Wantoota kanniin xiinxallitanii yoo ilaaltan, uumaan hunda caalu, wantoota kanniin keessatti of ibsaa akka jiru hubattu. Jiraachuu isaatiif wantoonni madaalawaan dachii irra jiran kunniin ragaa dha. Lafti sa\u2019aa takkatti kilomeetira kuma heddutti lakkaawamuun ofirra naannofti. Kanaaf guyyaa tokko keessatti, saa\u2019aa 24 qabaachuu dandeenye. Osoo saffisni kun gara Kilomeetira 300 gad bu\u2019ee maal akka tahuu malu yaadaa mee? Osoo akkas ta\u2019ee, dheerinni halkanii fi guyyaa dachaa kudhan caala dabala. Hoo\u2019i guyyaa humnaa ol ta\u2019ee, akka waan ibidda harkaan tuqnee nutti fakkaata. Oowwi aduu waan dachii tanarra jiru hunda gubee barbadeessuu danda\u2019a. Qabbanti halkanii ammoo dilallaa\u2019uu bira dabree, waan dachii irra jiru hunda goggossuu danda\u2019a."}, {"text_idx": "#000009", "text": "Haalli dachii kanarra jiru hundi, tilmaama sirrii ta\u2019een, shallagamee, uumama dachii tanarra jiran fayyaduuf akka tolutti uumame. Wanti hunduu madaalawaa ta\u2019ee uumame. Wanti hunduu akka nu hin miinetti, akkasumas akka nurraa hin hir\u2019annetti uumame. Nama sammuu qabuuf, ka waa xiinxallee ilaaluu danda\u2019uuf wantoota kanniin keessa mallattoo heddutu jira."}, {"text_idx": "#000010", "text": "Dhangala\u2019aan jireenya ilma namaatiif akkaan barbaachisu, yeroo qabbanti haalaan dabalu, cabbii ta\u2019ee, yeroo hoo\u2019aa ammoo baqee yaa\u2019a. Bishaan kun madaala murtaawaa ta\u2019e akka qabaatu godhamee uumame. Osoo hoo\u2019i isaa akkaan guddaa ta\u2019ee lubbu qabeeyyiin bishaan keessa galan hundi akka waan ibiddaan bilcheeffaminitti, gubatanii dhuman. Qabbanti isaatis akkaan guddaa osoo ta\u2019ee, uumamni kunniin goggoganii dhabaman. Rabbi garuu madaalawaa godhee uume. Kunis fakkeenya biraati."}, {"text_idx": "#000011", "text": "Osoo aduun jiraachuu baattee dachii tanarra jiraachuu hin dandeenyu. Aduun haala qilleensaa hunda mijaawaa taasisti. Teempireecharri Aduu irra jiru, digrii kuma 12 ta\u2019a. Fageenyi aduu fi dachii jidduu jiru ammoo kilomeetira Miliyoona 150 ta\u2019a. Fageenyi guddaan kun dhaabbataa dha. Hin dabalus, hin hir\u2019atus. Osoo aduun bakka amma jirtu irraa fageenya walakkaan gad dhihaattee, mukkeenii fi wantootni dachii irra jiran hundi ni boba\u2019an. Ammoo bakkuma amma jirtu irraa dachaan osoo lafarraa fagaattee, lubbuun takkallee dachii tanaratti hin hafu. Laggeeniifi garbi gurguddaan hundi gara cabbiitti jijjiirama. Lubbuun takkallee dachii tanarra hin sochootu."}, {"text_idx": "#000012", "text": "Dhugaa tana yoo hubattan, Gooftaan rahmata qabu kan wantoota hunda haala gaarii fi mijaawaan walitti qindeesse akka jirus ni hubattu. Wantoonni kunniin haala gaariin walitti qindeeffamanii, akka nu hin miineef qopheeffaman."}, {"text_idx": "#000014", "text": "Baqqaanni qilleensaa kun osoo haphii ta\u2019ee, yookaan ammoo elemantoonni keessa jiran kan biraa osoo tahanii, Urjiileen samii keessaa, saffisa rasaasaa caalaa dacha 90n darbataman, baqqaana qilleensaa kana keessa hulluuqanii bu\u2019uudhaan, dachii irra jirru tana gubanii balleessuu danda\u2019u. Wanti ajaa\u2019ibaa, Baqqaanni qilleensaa kun wantoota uumamaalee dachii irra jiraniif barbaachisaa ta\u2019e qofa gara lafaatti dabarsa."}, {"text_idx": "#000015", "text": "Uumamni ofuma isaatiin wantoota nu barbaachisan kanniin haala nuu barbaachisuun, madaalawaa godhee nuu kennuu danda\u2019aa? Abadan hin danda\u2019u."}, {"text_idx": "#000016", "text": "Wanti jireenya ilma namaatiif dachii kana irratti barbaachisu hundi waanuma ajaa\u2019ibaati. Qilleensi keenya kun gaaziiwwan 6 of keessaa qaba. Dhibbeentaan 78 naaytroojiiniidha. Dhibbeentaan 21 ammoo oksijiinii dha. Gaasiwwan kunniin hundi maaliif haala Kanaan murtaawanii kennaman? Oksijiiniin guddatee Naaytroojiiniin maliif hin xiqqaatin? Hunda keessa mallattootu jira."}, {"text_idx": "#000017", "text": "Wantoonni kunniin hundi isaanii, qajeelfama jabaa tokkoo jala yoo hin jiraannee, uumamni dachii irra jiru kun akkamitti haala mijaawaa Kanaan qindaawuu danda\u2019e? Hundi isaatuu akka waliif tolu ta\u2019ee uumame. Wantoonni kunniin hundi ammoo numaaf uumaman."}, {"text_idx": "#000018", "text": "Rabbiin guddaan, uumaan dachii fi samii, inni, Ogeessa, Inni hunda caalaa dha, Inni guddaa dha, Inni gara laafaa dha, Inni beekaa waa hundaati, Inni arjaa dha, Inni jaalataa dha, Inni kabajamaa dha, Inni mootii mootummaan isaa zalaalamiiti, Inni abbaa aangoo waa hundaati, Inni ALLAAH,"}, {"text_idx": "#000019", "text": "Kan waan hunda haala nuuf barbaachisuun nuuf uume. Galanni isa haa gahu, ALHAMDULILLAAH!"}, {"text_idx": "#000022", "text": "Uumama umrii isaa guutuu mukarraa hin buune"}]